Auditor's report — JTS, period 2013 (audited, opinion: qualified)
Signing partner: กฤษดา  เลิศวนา
Signed: 2014-02-11

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท จัสมิน เทเลคอม ซิสเต็มส์ จำกัด (มหาชน)

ข้าพเจ้าได้ตรวจสอบงบการเงินรวมของบริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย ซึ่งประกอบด้วยงบแสดงฐานะการเงินรวม ณ วันที่ 31 ธันวาคม 2556 งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกัน รวมถึงหมายเหตุสรุปนโยบายการบัญชีที่สำคัญและหมายเหตุเรื่องอื่น ๆ และได้ตรวจสอบงบการเงินเฉพาะกิจการของบริษัท จัสมิน เทเลคอม ซิสเต็มส์ จำกัด (มหาชน) ด้วยเช่นกัน

ความรับผิดชอบของผู้บริหารต่องบการเงิน

ผู้บริหารเป็นผู้รับผิดชอบในการจัดทำและการนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงินและรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำ งบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ความรับผิดชอบของผู้สอบบัญชี

ข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า ข้าพเจ้าได้ปฏิบัติงานตรวจสอบตามมาตรฐานการสอบบัญชี ซึ่งกำหนดให้ข้าพเจ้าปฏิบัติตามข้อกำหนดด้านจรรยาบรรณ รวมถึงวางแผนและปฏิบัติงานตรวจสอบเพื่อให้ได้ความเชื่อมั่นอย่างสมเหตุสมผลว่างบการเงินปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

การตรวจสอบรวมถึงการใช้วิธีการตรวจสอบเพื่อให้ได้มาซึ่งหลักฐานการสอบบัญชีเกี่ยวกับจำนวนเงินและ การเปิดเผยข้อมูลในงบการเงิน วิธีการตรวจสอบที่เลือกใช้ขึ้นอยู่กับดุลยพินิจของผู้สอบบัญชี ซึ่งรวมถึงการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญของงบการเงิน ไม่ว่าจะเกิดจากการทุจริตหรือข้อผิดพลาด ในการประเมินความเสี่ยงดังกล่าว ผู้สอบบัญชีพิจารณาการควบคุมภายในที่เกี่ยวข้องกับ  การจัดทำและการนำเสนองบการเงินโดยถูกต้องตามที่ควรของกิจการ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อประสิทธิผลของการควบคุมภายในของกิจการ การตรวจสอบรวมถึงการประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีที่จัดทำขึ้นโดยผู้บริหาร รวมทั้งการประเมินการนำเสนองบการเงินโดยรวม

ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นอย่างมีเงื่อนไขของข้าพเจ้า

เกณฑ์ในการแสดงความเห็นอย่างมีเงื่อนไข

ตามที่กล่าวไว้ในหมายเหตุประกอบงบการเงินข้อ 23 บริษัทฯเปิดเผยข้อมูลทางการเงินจำแนกตามส่วนงานดำเนินงาน ตามมาตรฐานการรายงานทางการเงินฉบับที่ 8 เรื่อง ส่วนงานดำเนินงาน ยกเว้นข้อมูลเกี่ยวกับผลการดำเนินงานจำแนกตามส่วนงานดำเนินงานซึ่งบริษัทฯไม่สามารถเปิดเผยข้อมูลได้ด้วยเหตุผลตามที่กล่าวในหมายเหตุนั้น

ตามที่กล่าวไว้ในหมายเหตุประกอบงบการเงินข้อ 26.3 บริษัทฯไม่สามารถส่งมอบแท็บเล็ตให้แก่สำนักงานคณะกรรมการการศึกษาขั้นพื้นฐาน (สพฐ.) ได้ทันตามกำหนดเวลาในสัญญาเนื่องจากได้เกิดเหตุเพลิงไหม้โรงงานผู้ผลิตชิ้นส่วนในการผลิตแท็บเล็ต บริษัทฯได้ทำจดหมายแจ้งสพฐ. ถึงสาเหตุดังกล่าวเพื่อขอขยายระยะเวลาการส่งมอบแล้ว อย่างไรก็ตาม ตามเงื่อนไขของสัญญาซื้อขายดังกล่าว หากบริษัทฯไม่สามารถส่งมอบแท็บเล็ตได้ตามกำหนดเวลา บริษัทฯจะต้องชำระค่าปรับให้สพฐ.เป็นรายวันในอัตราร้อยละ 0.2 ของราคาแท็บเล็ตที่ยังไม่ได้ส่งมอบ บริษัทฯได้ชี้แจงสาเหตุของการส่งมอบล่าช้าแก่สพฐ.เพื่อขอขยายระยะเวลาการส่งมอบตามเงื่อนไขที่ระบุไว้ในสัญญา ซึ่งขณะนี้สพฐ.อยู่ระหว่างการพิจารณาข้อมูลประกอบต่างๆ และฝ่ายบริหารของบริษัทฯอยู่ระหว่างการเจรจาเพื่อขอขยายระยะเวลาการส่งมอบ รวมทั้งเร่งดำเนินการส่งมอบโดยเร็ว นอกจากนี้ หากบริษัทฯจะต้องชำระค่าปรับดังกล่าวให้สพฐ. บริษัทฯสามารถเรียกร้องค่าเสียหายทั้งหมดคืนจากบริษัทผู้ขายแท็บเล็ตได้ตามเงื่อนไขที่ระบุในสัญญาซื้อขาย  จากเหตุผลดังกล่าวทำให้บริษัทฯไม่สามารถสรุปได้ว่าจะมีค่าปรับเกิดขึ้นหรือไม่เพียงใด ดังนั้น บริษัทฯจึงไม่ได้บันทึกค่าปรับที่อาจเกิดขึ้นจากความล่าช้าดังกล่าวไว้ในบัญชี ข้าพเจ้าไม่สามารถตรวจสอบเพื่อให้เป็นที่พอใจในค่าปรับที่อาจเกิดขึ้นจากเหตุการณ์ดังกล่าวได้ ซึ่งเหตุการณ์นี้ถือเป็นการถูกจำกัดขอบเขตโดยสถานการณ์ ดังนั้นความเห็นของข้าพเจ้าจึงมีเงื่อนไขในเรื่องดังกล่าว

ความเห็นอย่างมีเงื่อนไข

ข้าพเจ้าเห็นว่า ยกเว้นการไม่เปิดเผยข้อมูลเกี่ยวกับผลการดำเนินงานจำแนกตามส่วนงานดำเนินงานตามที่กล่าว ในวรรคเกณฑ์ในการแสดงความเห็นอย่างมีเงื่อนไข ข้อ ก) และยกเว้นผลกระทบซึ่งอาจจะเกิดขึ้นจากเหตุการณ์ตามที่กล่าวในวรรคเกณฑ์ในการแสดงความเห็นอย่างมีเงื่อนไข ข้อ ข) งบการเงินข้างต้นนี้แสดงฐานะการเงิน ณ วันที่ 31 ธันวาคม 2556 ผลการดำเนินงานและกระแสเงินสดสำหรับปีสิ้นสุดวันเดียวกันของบริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย และเฉพาะของบริษัท จัสมิน เทเลคอม ซิสเต็มส์ จำกัด (มหาชน) โดยถูกต้องตามที่ควรในสาระสำคัญตามตามมาตรฐานการรายงานทางการเงิน

ข้อมูลและเหตุการณ์ที่เน้น

ตามที่กล่าวไว้ในหมายเหตุประกอบงบการเงินข้อ 12 เกี่ยวกับยอดคงเหลือของลูกหนี้ตามสัญญา ปรับโครงสร้างหนี้จากบริษัทที่ไม่เกี่ยวข้องกันแห่งหนึ่งจำนวนประมาณ 47 ล้านบาท (เฉพาะของบริษัทฯ: 19 ล้านบาท) และตามที่กล่าวไว้ในหมายเหตุประกอบงบการเงินข้อ 26.2 เกี่ยวกับการที่บริษัทที่ไม่เกี่ยวข้องกันดังกล่าวได้ยื่นคำเสนอข้อพิพาทต่อสถาบันอนุญาโตตุลาการเพื่อเรียกร้องให้บริษัทย่อยชำระเงินเป็นจำนวนรวม 1,780 ล้านบาท

ตามที่กล่าวไว้ในหมายเหตุประกอบงบการเงินข้อ 4 เกี่ยวกับการเปลี่ยนแปลงนโยบายการบัญชีเนื่องจากการนำมาตรฐานการบัญชี ฉบับที่ 12 เรื่องภาษีเงินได้ มาถือปฏิบัติ บริษัทฯได้ปรับย้อนหลังงบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม 2555 ที่แสดงเป็นข้อมูลเปรียบเทียบ เพื่อสะท้อนรายการปรับปรุงจากการเปลี่ยนแปลงนโยบายบัญชีดังกล่าว นอกจากนี้ บริษัทฯได้นำเสนอ งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 1 มกราคม 2555 เพื่อเป็นข้อมูลเปรียบเทียบ โดยใช้นโยบายการบัญชีเกี่ยวกับภาษีเงินได้ดังกล่าวด้วยเช่นกัน

ทั้งนี้ ข้าพเจ้ามิได้แสดงความเห็นอย่างมีเงื่อนไขต่อกรณีดังกล่าวข้างต้นแต่อย่างใด

เรื่องอื่น

งบแสดงฐานะการเงินรวมของบริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย และงบแสดงฐานะการเงินเฉพาะกิจการของบริษัท จัสมิน เทเลคอม ซิสเต็มส์ จำกัด (มหาชน) ณ วันที่ 1 มกราคม 2555 ที่แสดงเป็นข้อมูลเปรียบเทียบได้จัดทำโดยฝ่ายบริหารของบริษัทฯ และไม่ได้ผ่านการตรวจสอบหรือสอบทานโดยผู้สอบบัญชี อย่างไรก็ตาม งบการเงินดังกล่าวถูกจัดทำขึ้นโดยการปรับปรุงงบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2554 ซึ่งตรวจสอบโดยผู้สอบบัญชีอื่นในสำนักงานเดียวกันกับข้าพเจ้า โดยได้แสดงความเห็นอย่างมีเงื่อนไขตามรายงานลงวันที่ 27 กุมภาพันธ์ 2555

กฤษดา  เลิศวนา

ผู้สอบบัญชีรับอนุญาต เลขทะเบียน 4958

บริษัท สำนักงาน เอินส์ท แอนด์ ยัง จำกัด

กรุงเทพฯ: 11 กุมภาพันธ์ 2557

|  | บริษัท จัสมิน เทเลคอม ซิสเต็มส์ จำกัด (มหาชน) และบริษัทย่อย รายงาน และ งบการเงินรวม 31 ธันวาคม 2556 |